CELEX: 52015PC0557
Language: fi
Date: 2015-11-10
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 10.11.2015
            COM(2015) 557 final
            2015/0257(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                     1
                  , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
               
                  Unkari on komission 23. joulukuuta 2014 ja 8. toukokuuta 2015 saapuneiksi kirjaamilla kirjeillä pyytänyt lupaa alv-direktiivin 193 artiklasta poikkeavan toimenpiteen käyttöönottoon. Komissio on antanut alv-direktiivin 395 artiklan 2 kohdan mukaisesti Unkarin hakemuksen tiedoksi muille jäsenvaltioille 2. heinäkuuta 2015 päivätyllä kirjeellä. Se on ilmoittanut Unkarille 7. heinäkuuta 2015 päivätyllä kirjeellä saaneensa kaikki pyynnön arviointiin tarvitsemansa tiedot.
               
               
                  Unkari on ilmoittanut komissiolle havainneensa petollisia menettelyjä henkilöstön käyttöön asettamisen alalla, erityisesti tilapäistä työvoimaa välittävien toimistojen ja samankaltaisia palveluja tarjoavien organisaatioiden kohdalla, kuten koulujen osuuskunnissa, joiden jäsenet työskentelevät kolmansille osapuolille. Noin 1000 yritystä on rekisteröitynyt tilapäistä työvoimaa välittäväksi yritykseksi Unkarissa.
               
               
                  Monet alan yritykset ovat jäseniä Unkarin kansallisissa yhdistyksissä (esimerkiksi  Unkarin tilapäistyövoimaa välittävien toimistojen yhdistys ja koulujen osuuskuntien kansalliset yhdistykset), joiden jäsenyys tarjoaa Unkarin mukaan tietyt takeet siitä, että nämä yritykset toimivat lainmukaisesti. On kuitenkin huomattava määrä yrityksiä, jotka eivät ole kansallisen liiton jäseniä, ja Unkarin mukaan erityisesti tässä luokassa 40 prosentista 50 prosenttiin toimijoista saattaa syyllistyä vilpilliseen toimintaan.
               
               
                  Tällaisella toiminnalla on erilaisia muotoja, kuten fiktiivisten palveluiden tarjoaminen tai väärennetyt laskut, mutta yleisin veronkiertotapa on laskuttaa asiakasta tavaroiden luovutuksesta, jonka jälkeen tavaroiden luovuttaja katoaa jäljettömiin suorittamatta veroa veroviranomaisille mutta toimittaa asiakkaalle alv-vähennykseen kelpaavan kauppalaskun. Unkarin tekemän laskelman mukaan alv-petokset tällä alalla vuonna 2014 olivat noin 22 500 000 euroa.
               
               
                  Yksi tämän tyyppisten palveluiden tarjonnan ominaispiirteistä on, että toiminta ei edellytä suuria investointeja tai erityisasiantuntemusta. Näin ollen on suhteellisen helppoa perustaa tällainen yritys, joka sitten lyhyen ajan kuluttua katoaa. Koska investointeja on vähän, asiakkailta saatu arvonlisävero on usein huomattavasti suurempi kuin näistä investoinneista tai yleisemmin tuotantopanoksista vähennyskelpoinen arvonlisävero.  Tuotantopanoksista maksettava arvonlisävero, joka ei ole vähennyskelpoinen, on näin ollen vain vähäinen kustannustekijä, kun nämä yritykset, joilla on vain vähän tai ei ollenkaan varoja, häviävät. Maksamattoman arvonlisäveron kokonaismäärää on vaikea tai mahdotonta periä takaisin.
               
               
                  Huolimatta tietyistä käyttöönotetuista valvontatoimenpiteistä (esimerkiksi uusien yhtiöiden rekisteröitymisen lisääntynyt valvonta), Unkari on ilmoittanut, ettei se täysin pysty torjumaan petoksia tällä alalla. Näin ollen Unkari pyytää lupaa arvonlisäverodirektiivin 193 artiklan yleisestä säännöstä poiketen soveltaa kyseisellä alalla käännetyn verovelvollisuuden mekanismia, jossa veronmaksuvelvollisen toimittajan sijaan veronmaksuvelvollinen hankkija vastaa toimituksesta perittävän arvonlisäveron ilmoittamisesta arvonlisäveroilmoituksessaan. Tällainen asiakas voi samanaikaisesti ilmoittaa ja vähentää luovutusta koskevan arvonlisäveron, edellyttäen että asiakkaalla on täysi vähennysoikeus. Arvonlisäveroa ei siis tosiasiallisesti makseta valtionkassaan. Tämä estää sen, että vilpilliset toimittajat katoavat alv:n kanssa. Lisäksi palveluiden käyttäjät, kuten komissio ymmärtää Unkarin toimittamien tietojen perusteella, yleensä noudattavat säännöksiä paremmin kuin kyseiset palveluiden toimittajat. Ehdotettu toimenpide vaikuttaa myös siten, että alv-velvoitteet siirretään pienemmiltä, vähemmän luotettavilta yrityksiltä suuremmille veronmaksuvelvollisille, jotka noudattavat säännöksiä paremmin. Samaan aikaan petoksen riskin ei ole havaittu siirtyvän muihin jäsenvaltioihin, jotka eivät sovella tätä toimenpidettä. Samoin kuin ei ole ennakoitavissa, että petokset siirtyisivät vähittäiskaupan tasolle, sillä tämän tyyppistä palvelua ei tavallisesti ole tarkoitettu loppukulutukseen.
               
               
                  On huomattava, että alv-direktiivissä säädetään jo nykyisellään mahdollisuudesta soveltaa käännetyn verovelvollisuuden mekanismia henkilöstön käyttöön asettamiseen (alv-direktiivin 199 artiklan 1 kohdan b alakohta). Tämä mahdollisuus on rajattu pääasiassa kiinteään omaisuuteen (alv-direktiivin 199 artiklan 1 kohdan a alakohdan), mutta direktiivissä esitetyn mahdollisuuden tausta on verrattavissa tämän pyynnön taustatilanteeseen. Ehdotettua poikkeustoimenpidettä olisi sen vuoksi sovellettava vain tilanteissa, jotka eivät jo kuulu arvonlisäverodirektiivin piiriin.
               
               
                  Komissiolle on ilmoitettu, että Unkari on jo alkanut soveltaa pyydettyä poikkeusta odottamatta tämän ehdotuksen pohjalta tehdyn neuvoston päätöksen hyväksymistä.
               
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (muun kuin yksinomaisen toimivallan osalta) 
            
            
               Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen seuraavista syistä:
               
            
         
         
            
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on estää verovilppiä. Siinä ei ylitetä sitä, mikä on tarpeen petosten torjunnassa tietyllä alalla.
               
            
            
               •Sääntelytavan valinta
            
            
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Unkarin esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon käyttö
            
            
               
                  Ulkopuolisia asiantuntijoita ei tarvittu.
               
            
            
               •Vaikutusten arviointi
            
            
               
                  Päätöksen tavoitteena on torjua alv-petoksia henkilöstön käyttöön asettamisen osalta määräämällä, että arvonlisäveron maksaa veronmaksuvelvollinen palvelun vastaanottaja.
               
               
                  Se saattaa näin ollen vaikuttaa myönteisesti alv-tuloihin sikäli, että petolliset toimittajat eivät enää voi kadota asiakkailtaan tavanomaisten sääntöjen mukaisesti saamansa alv:n kanssa. 
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole kielteisiä vaikutuksia EU:n talousarvioon.
               
            
            
               5.MUUT ASIAT
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2017.
               
            
            
               2015/0257 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
         
         
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  2
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Unkari on pyytänyt kirjeissään, jotka komissio kirjasi saapuneiksi 23 päivänä joulukuuta 2014 ja 8 päivänä toukokuuta 2015, lupaa ottaa käyttöön direktiivin 2006/112/EY 193 artiklasta poikkeava erityistoimenpide, joka koskee sitä, kuka on arvonlisäverovelvollinen.
            
            
               (2)Komissio on antanut Unkarin hakemuksen tiedoksi muille jäsenvaltioille 2 päivänä heinäkuuta 2015 päivätyllä kirjeellä. Komissio on ilmoittanut Unkarille 7 päivänä heinäkuuta 2015 päivätyllä kirjeellä saaneensa kaikki hakemuksen arviointia varten tarpeellisiksi katsomansa tiedot.
            
            
               (3)Direktiivin 2006/112/EY 193 artiklassa säädetään yleisenä sääntönä, että tavaroita luovuttava tai palveluita suorittava veronmaksuvelvollinen on velvollinen maksamaan arvonlisäveron veroviranomaisille. Unkarin hakeman poikkeuksen tarkoituksena on velvoittaa vastaanottaja maksamaan arvonlisävero, kun kyseessä on henkilöstön asettaminen käytettäväksi.
            
            
               (4)Unkarin mukaan useat toimijat tilapäistyövoiman välityksen alalla harjoittavat petollista toimintaa tarjoamalla palveluja maksamatta veroviranomaisille niistä arvonlisäveroa. Koska tämän alan toiminta ei välttämättä edellytä merkittäviä tuotantopanoksia tai investointeja, arvonlisävero, jonka nämä toimistot saavat, ylittää usein selvästi vähennyskelpoisen arvonlisäveron, jonka he ovat maksaneet tavarantoimittajilleen. Monet näistä toimistoista, joilla on usein vain vähän tai ei ollenkaan varoja, katoavat tämän jälkeen nopeasti, jopa vain muutaman kuukauden jälkeen, mikä tekee maksamattoman arvonlisäveron takaisinperinnän vaikeaksi tai mahdottomaksi.
            
            
               (5)Pyydetyllä poikkeuksella poistettaisiin mahdollisuus tämäntyyppisiin veropetoksiin määräämällä henkilö, jolle tavarat luovutetaan, velvolliseksi maksamaan arvonlisävero tällaisissa tapauksissa. Useissa direktiivin 2006/112/EY 199 artiklan 1 kohdan a alakohdassa luetelluissa tilanteissa, joissa on kyse henkilöstön asettamisesta käytettäväksi, on jo nyt mahdollista ilmoittaa vastaanottaja velvolliseksi maksamaan arvonlisävero. Poikkeava toimenpide on näin ollen sovellettavissa tilanteisiin, joissa on kyse henkilöstön asettamisesta käytettäväksi ja jotka eivät jo kuulu direktiivi 2006/112/EY soveltamisalaan.
            
            
               (6)Poikkeus ei vaikuta kielteisesti arvonlisäverosta saataviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 193 artiklassa säädetään, Unkari voi säätää, että veronmaksuvelvollinen on verovelvollinen, jonka käyttöön on asetettu henkilöstöä, joka harjoittaa muuta toimintaa kuin direktiivin 2006/112/EY 199 artiklan 1 kohdan a alakohdassa on lueteltu.
            
            
               2 artikla
            
            
               Tämän päätöksen voimassaolo päättyy 31 päivänä joulukuuta 2017.
            
            
               3 artikla
            
            
               Tämä päätös on osoitettu Unkarille.
            
            
               Tehty Brysselissä
            
            
               
                     Neuvoston puolesta
               
            
         
         
            
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EUVL L 347, 11.12.2006, s. 1.